Julian Coco

**Julián Basílico Coco** (☆ 9 di yanüari 1924 na Otrobanda – † 4 di febrüari 2013 na Laren, Hulanda), tambe konosí komo "Shon Coco", tabata un kontrabasista i kitarista kurasoleño-hulandes. Durante su karera largu komo músiko el a forma un lenk entre músika di Latino-Amérika i músika tradishonal klásiko i mas despues a sirbi komo inspirashon pa músikonan antiano ku a "crossover".

## Biografia
Coco a krese den un famia humilde den bario di Colon na Otrobanda i a siña su mes pa toka kontrabas. Dia e tabata traha pa servisio di duana el a wòrdu transferí pa Aruba unda el a biba pa un tempu. Na 1953 e ta risibí un beka i ta muda pa Hulanda unda na Konservatorio di Amsterdam e ta studia kontrabas. Despues di su graduacion, e estudio di kitara ta wòrdu introdusí komo materia prinsipal na konservatorio i Coco tabata un di e promé studiantenan pa inskribí pa esaki. Su dosente tabata Dick Visser. Na 1962 Shon Coco ta optene su diploma di konservatorio pa kitara klásiko, birando e promé persona di Kòrsou i di Hulanda pa risibí esaki i e promé pa gradua ku "distinshon" na un konservatorio na Hulanda.

Den su karera musikal Coco tabata basista den e Orkestra Sinfóniko di Utrecht i dosente di kitara na e liseo di músika di Hilversum. Pa mas ku 20 aña el a forma un duo ku e flùitista suiso, Magdalena Kuhn, hasiendo gira i presentashonnan huntu. Coco tabata domina diferente estilo di músika i tabata kompone i aregla piesanan. Di su komposishonnan solamente unu a keda eksisti, e bolero 'Junto a ti', ku e sali publiká den e buki di Edgar Palm. Riba podio Coco a toka ku artistanan di fama internashonal, manera e kitarista Andres Segovia, trompetista Dizzy Gillespie, pianista Stan Kenton i tòkadó di fio Yehudi Menuhin. El a toka tambe huntu ku músikonan antiano, entre nan e artistanan popular di dekada 40 i 50 manera Benny Priviana, Padu Lampe i Rufo Wever. Ku regularidat e tabata hasi gira pa e islanan di Antias Hulandes pa duna tayer di músika i konsierto, entre otro konsierto pa skol. Na 1963 Ton Hasebos a produsí e dokumentario riba Coco, titulá *Wie is Julian B. Coco* i ku a wòrdu transmití na televishon hulandes. Coco a aparese tambe komo músiko den e pelíkula *Jongens, jongens, wat een meid* (1965) di Pim de la Parra i a hunga un papel den *De antikrist* (1973). Na 1980 e tabata enkargá ku e músika di e pelíkula *Mijn zus de negerin* (Mi negrita, mi ruman), basá riba e novela konosí di Cola Debrot.

Coco tabata kasá ku Helena Blans, tòkadó di fio, i tabata tata di dos yu homber. El a pasa su ultimo añanan den e "Rosa Spier Huis", un kompleho pa artista di edat avansa na Laren. Despues di su fayesimentu na e edat di 89 aña su restunan a wòrdu kremá na Bilthoven i su shinishi hibá pa Kòrsou.

## Distinshon
Na 1976 Coco a risibí e kondekorashon di Kabayero ("Ridder") den Orden di Oranje-Nassau pa su kontribushon na promove kultura antiano, partikularmente músika antiano. Desde 2008 tin un busto di Julian Coco na Kòrsou den bario di Colon, ku e teksto: ‘Siña ta bo úniko salbashon’.

## Diskografia
### Album/CD
* 1968 - *Julian B. Coco*
* 1978 - *Julian B. Coco & Magdalena Kuhn*
* 1978 - *Doen voor het Groen* (Julian B. Coco & Magdalena Kuhn)
* 1978 - *30 jaar Cultureel Centrum Curaçao* ((Julian B. Coco & Magdalena Kuhn)
* 1991 - *Sin Duda* (Julian B. Coco & Magdalena Kuhn)
* 1993 - *Entr'Acte* (Julian B. Coco & Magdalena Kuhn)
* *Afrikatumba* (Julian B. Coco & Chin Behilia)

## Link eksterno
* Julian B. Coco, IMDb, ID 0168397
* Dokumentario ''Wie is Julian B. Coco?'', Youtube.com
*  Borstbeeld Coco in Willemstad, Tribute to Julian B. Coco, 2017